ཐོག་གླིང་གཡུལ་འགྱེད་ཅེས་པའི་སྒྲུང་དཔེ་འདི་ནི་མཚོ་སྔོན་གྱི་སྒྲུང་བ་སྐད་གྲགས་ཅན་ཚེ་རིང་དབང་འདུས་ཀྱིས་བཤད་པ་ཡིན་ལ།སྒྲུང་པ་ཚེ་རིང་དབང་འདུས་ནི་མཚོ་ནུབ་སོག་བོད་རང་སྐྱོང་ཁུལ་གོར་མོ་གྲོང་ཁྱེར་གདང་ལ་ཞང་གི་མི་ཡིན་ཞིང་།ཁོས་ཡི་གེ་གཅིག་ཀྱང་མི་ཤེས།ཁོ་རང་ཆུང་དུས་ནས་ཕ་མ་གཉིས་དང་བུ་སྤུན་སོགས་འདས་རྐྱེན་ས་ཕྱོགས་མང་པོར་འགྲིམས་ནས་སློང་མོ་པའི་འཚོ་བ་རོལ།ལོར་ཁོ་རང་ཁྲི་ཤོར་རྒྱལ་མོའི་འགྲམ་དུ་ཚོགས་པའི་མཚོ་སྔོན་ཞིང་ཆེན་དམངས་ཁྲོད་སྒྲུང་བཤད་ཚོགས་འདུ་ཐེངས་དང་པོའི་སྟེང་དུ་ཞུགས་ཤིང་།སྒྲུང་བཤད་འགྲན་སྡུར་གྱི་བ་དགའ་ཨང་དང་པོ་ཐོབ།སྒྲུང་པའི་མཚན་སྙན་ཡང་སྐབས་དེ་ནས་བཟུང་ཕྱོགས་བཞི་མཚམས་བརྒྱད་དུ་ཁྱབ་ཅིང་།ལོ་དེར་ཁོང་ཉིད་མཚོ་སྔོན་ཞིང་ཆེན་གེ་སར་ཞིབ་འཇུག་ཁང་དུ་གདན་འདྲེན་ཞུས་ནས་སྒྲུང་བཤད་དུ་བཅུགཕྱིས་སུ་རྒྱལ་ས་པེ་ཅིན་དང་སི་ཁྲོན་བཅས་སུ་བསྡུས་པའི་རྒྱལ་སྤྱིའི་རིག་གཞུང་གྲོས་ཚོགས་སྟེང་ཞུགས་ནས་གླིང་རྗེ་གེ་སར་རྒྱལ་པོའི་སྒྲུང་ཆུ་བོ་བརྡོལ་བ་བཞིན་བཤད་པས།རྒྱལ་ནང་གི་ཆེད་མཁས་པ་དག་གིས་མགྲིན་གཅིག་ཏུ་རྒྱལ་ཁབ་ཀྱི་གཅེས་ནོར་རེད་ཅེས་བསྔགས་བརྗོད་ཀྱི་མེ་ཏོག་འཐོར།ཁོང་ཉིད་ཀྱིས་གླིང་སྒྲུང་མི་འདྲ་བ་ཆིག་བརྒྱ་ཉི་ཤུ་ལྷག་བཤད་ཤེས་པ་དང་།ད་ལྟ་ཁོང་གིས་སྒྲར་ཕབ་ཟིན་པའི་གེ་སར་སྒྲུང་དཔེར་ཨ་སྟག་ཤ་རྫོང་དང་།ཐོག་གླིང་གཡུལ་འགྱེད།དགྲ་ལྷའི་ཁྲབ་རྫོང་།ཕྱི་གླིང་གཡུལ་འགྱེད།ལྷོ་བདུད་ཆམ་འབེབས།མེ་མོ་ཤེལ་རྫོང་།སེང་སྟག་དུང་དཀར་སྟག་རྫོང་།གནམ་ཐེའུ་གཏེར་རྫོང་།སྒ་སྡེ་ཤེས་རབ་ཁྲོ་རྫོང་།བཀྲ་ཤིས་སྨོན་ལམ་ལྔ་སོགས་ཡོད་ཅིང་།སྒྲ་ཐག་བསྡོམས་པས་བརྒྱད་བརྒྱ་ལྷག་ཡོད་པ་ཚང་མ་སྒྲུང་གཞན་དང་བསྐྱར་ཟློས་སུ་མེད་པ་ཞིག་གོ།སྒྲུང་དཔེ་དེ་དག་ལས་ཐོག་གླིང་གཡུལ་འགྱེད་དང་།ཨ་སྟག་ཤ་རྫོང་སོགས་སྒྲུང་དཔེ་དྲུག་ཟིན་བྲིས་སུ་བཀོད་དེ་དག་སྒྲིག་བྱས་ཟིན།གླིང་སྒྲུང་ཐོག་གླིང་གཡུལ་འགྱེད་ནི་མི་རབས་བཞི་ལ་སྒྲུང་དཔེ་ལེགས་སྒྲིག་གནང་མྱོང་བའི་ཁྱིམ་རྒྱུད་ཀྱི་རྒན་པོ་བུ་ཐུབ་དགའ་ཕ་བུ་གཉིས་ཀྱིས་དཀའ་ཚེགས་འོ་བརྒྱལ་ལ་མ་འཛེམས་པར་དག་སྒྲིག་བྱས་ཤིང་།དག་སྒྲིག་གྲུབ་རྗེས་ང་ཚོས་ཟི་ལིང་ས་ཁུལ་གྱི་གེ་སར་སྒྲུང་ལ་ཞིབ་འཇུག་གནང་མཁན་གྱི་མཁས་པ་སྐོར་ཞིག་གདན་འདྲེན་ཞུས་ཏེ་ཞུ་དག་གནང་དུ་བཅུག་པ་དང་།མཁས་པ་རྣམ་པས་ནན་ཏན་གྱིས་གཟིགས་རྗེས་ཚང་མས་གཅིག་གྱུར་ངང་སྒྲུང་པ་ཚེ་རིང་དབང་འདུས་ཀྱིས་བཤད་པའི་སྒྲུང་ནི་བརྗོད་བྱ་རྒྱ་ཆེ་ཞིང་གོ་རིམ་ལྡན་ལ།བལྟས་པ་ཙམ་གྱིས་ཡིད་དབང་འཕྲོག་པའི་ནུས་པ་ཐོན་ཐུབ་པ་དང་།རྗོད་བྱེད་ཀྱི་ཚིག་གི་ཆ་ནས་ཀྱང་སྒྲུང་རྙིང་གི་ཁྱད་ཆོས་དང་ལྡན་ལ།ལྷག་པར་དུ་ཚིགས་བཅད་ཀྱི་སྐོར་ལ་གསོན་ཉམས་ལྡན་ཞིང་ཁར་བདེ་ལ་རྣར་སྙན་པ་ཞིག་རེད་ཅེས་གདེང་འཇོག་ཚད་མཐོན་པོ་གནང་།སྒྲུང་དཔེ་དེལོར་མཚོ་སྔོན་མི་རིགས་དཔེ་སྐྲུན་ཁང་གིས་དངོས་སུ་པར་སྐྲུན་བགྱིས་པས་ཀློག་པ་པོ་རྣམས་ཀྱི་དགའ་བསུ་ཐོབ།ད་རེབ་ཡང་གླིང་སྒྲུང་གཅེས་བཏུས་ཀྱི་པར་སྐྲུན་འཆར་གཞིའི་ནང་དུ་བཀོད་དེ་པར་སྐྲུན་གྱི་སྐལ་བ་ལྡན་པ་ལགས་སོ།།སྒྲུང་དཔེ་ཐོག་གླིང་གཡུལ་འགྱེད་ལ་མཚོན་ན།སྒྲུང་པ་ཚེ་རིང་དབང་འདུས་ཀྱིས་བཤད་ཤེས་པའི་གླིང་སྒྲུང་བརྒྱ་ལྷག་ལས་ཐེངས་དང་པོར་པར་སྐྲུན་བགྱིས་པའི་སྒྲུང་དཔེ་ཡིན་པར་བརྟེན།ངེད་ཅག་ཐམས་ཅད་ཀྱིས་ཁོང་ལ་ལྷག་བསམ་ཟོལ་མེད་ཀྱིས་རྟེན་འབྲེལ་ཞུ་བ་དང་མཉམ་དུ།སྒྲུང་དཔེ་འདི་དག་སྒྲིག་བྱེད་མཁན་དང་།འདིར་རྒྱབ་རོགས་ཐུགས་ཁུར་གནང་མཁན་གྱི་རྩོམ་སྒྲིག་འགན་འཁུར་པ་དང་བློ་མཐུན་རྣམས་ལའང་སྙིང་ཐག་པ་ནས་ཐུགས་རྗེ་ཆེ་ཞུ་བ་ཡིན།